SPIN-programmi talveturniir – suurem kui jalgpalli MM
#000001
Detsembri keskel toimus SPIN-programmi hooaega poolitav talveturniir. Rekordilise 37 võistkonna ja enam kui 300 noore osalusel peeti viies vanusearvestuses maha 80 kohtumist, milles löödi üle 180 värava.
#000002
Enim konkurentsi oli 9-11 aastaste poiste arvestuses, kus kahe alagrupi vahel jagunes koguni kümme võistkonda. Põnevus säilis mõlemas viimase vooruni, kus alagrupis A pidid turniiridebütandid Nõmme Hundid leppima teise kohaga üksnes väravate vahe alusel, olles seejuures oma värava neljas kohtumises puhtana hoidnud. Samuti endale mitte ühtki väravat lüüa lasknud FC Mahtra Junior Lasnamäelt läks finaalis vastamisi oma alagrupi Viimsi FC Spinnerite ees võitnud Põhja-Tallinna klubiga FC Sparta. Võrdses võitluses sai Sparta lõpuks minimaalse 1:0 võidu.
#000003
12-13 aastaste poiste arvestuses tehti sotid selgeks pisut ülekaalukamalt. Oma alagrupi läbisid kaotusteta nii FC Mahtra Juniori vanem võistkond kui ka FC Mercurio II Mustamäelt. Taas Tallinna siseasjaks kujunenud finaalis läks karikas seekord 3:0 võidu järel Lasnamäele.
#000004
14-15 aastaste poiste arvestuses võimutsesid Ida-Virumaa võistkonnad, kellele jäid mõlemas alagrupis kaks esikohta. Finaalis alistas rekordilise kuuenda tiitli võitnud Black Squad (endise nimega FC Ahtme) Kohtla-Järvelt koguni 5:0 Tigers Narva II-e.
#000005
Kõige pingelisemaks kujunes lõpp 16-18 aastaste poiste arvestuses. Alagrupi läbisid kaotusteta nii viiekordne kuldmedalist FC Koplandija Põhja-Tallinnast kui külalisvõistkond FC Flora. Seejuures ei suudetud üksteist murda kahe ülivõitlusliku viigimängu jooksul. Sama kordus finaalis, kus 1:1 seisul lõppesid nii normaal- kui ka lisaaeg. Kiires penaltiseerias olid napilt kindlamad Flora poisid, võites 3:2 ja viies esimese külalistiimina koju SPINi turniiri karika.
#000006